Vermiste leeuwyfie opgespoorFoto bloot ter illustrasie. (Foto: Chris Rhoads/Unsplash) ŉ 18 maande oue leeuwyfie wat twee weke gelede uit haar skuiling by ŉ wildreservaat naby Ventersburg in die Vrystaat ontsnap het, is gevind. Sers. Mahlomola Kareli, woordvoerder van die polisie, sê die polisie in Ventersburg is op 23 September omstreeks 04:00 in kennis gestel van ŉ leeuwyfie wat sowat 5 km buite Ventersburg, in die rigting van Virginia, ontsnap het. “ŉ Span van die departement van omgewingsake en natuurbewaring het ŉ soektog van stapel gestuur. Die leeuwyfie is Saterdagaand laat langs die kamp, van waar sy ontsnap het, opgemerk. Daar was pogings om haar aan te keer, maar sy moes ongelukkig van kant gemaak word.” Verdere ondersoek het onthul dat 15 varke op ŉ plaaslike boer se plaas vrek is. “ŉ Ondersoek duur voort om te bepaal of dit die werk van die leeuwyfie was.” Maroela Media het vroeër berig die leeuwyfie het glo in die nag, tydens beurtkrag, daarin geslaag om uit die omheinde reservaat te ontsnap. Die polisie is die Sondag omstreeks 04:00 van die leeu se ontsnapping in kennis gestel. Die polisie het inwoners in en om Ventersburg, Virginia en die omliggende gebiede gemaan om op hul hoede vir die leeu te wees.